**CYNGOR TREF CAERFYRDDIN**

**CYFARFOD MISOL Y CYNGOR**

**A GYNHALIWYD AR 26 HYDREF 2016**

Y Maer, y Cyngh Wyn Thomas, fu’n cadeirio’r cyfarfod misol o Gyngor Tref Caerfyrddin a gynhaliwyd yn Siambr y Cyngor, Neuadd Ddinesig San Pedr, nos Fercher, yr 26ain o Hydref 2016 am 7.30 pm.

YN BRESENNOL: Cynghorwyr Barchedig Tom Defis, Dr Dewi Evans, Philip Grice, Anthony Jenkins, Alun Lenny, Arwel Lloyd, Kenneth Lloyd, Douglas Rose, Alan Speake, Wyn Thomas, a

Barry Williams

288. YMDDIHEURIADAU AM ABSENOLDEB

Derbyniwyd ymddiheuriadau am absenoldeb oddi wrth y Cynghorwyr Dorothy Bere, Dr Richard Edwards, Dr Baba Gana, Peter Hughes Griffiths, Angharad Jones Leefe, Dr Ioan Matthews, ac Emlyn Schiavone

289. DATGAN BUDDIANNAU

Dywedodd y Cyngh Alun Lenny bod ganddo fuddiant yn eitem rhif 10 ar yr agenda, Ceisiadau Cynllunio Cyfredol, fel Cadeirydd Pwyllgor Cynllunio Cyngor Sir Caerfyrddin.

Dywedodd y Cyngh Philip Grice bod ganddo fuddiant yn eitem rhif 5 ar yr agenda, (Materion yn Codi o’r Cyngor) ac yn eitem rhif 19 (Adroddiadau gan Gynghorwyr) fel cynrychiolydd y Cyngor ar Bwyllgor Prosiect Ieuenctid Dr Mz.

290. CWESTIYNAU

Ni ofynnwyd unrhyw gwestiynau.

291. CADARNHAU A LLOFNODI COFNODION Y CYFARFOD MISOL O’R CYNGOR A GYNHALIWYD AR 28 MEDI 2016

Cynigiwyd gan y Cyngh Philip Grice, eiliwyd gan y Cyngh Kenneth Lloyd, a **PHENDERFYNWYD** llofnodi cofnodion y Cyfarfod Misol o’r Cyngor a gynhaliwyd ar yr 28ain o Fedi 2016 a’u derbyn yn gofnod cywir.

292. MATERION YN CODI

(a) Cofnod 227(a): Canolfan Addysg Gymunedol, Heol Ffwrnais

**NODWYD** bod cyfarfod o Bwyllgor Rheoli’r Ganolfan Addysg Gymunedol wedi’i drefnu ac y bydd y Cynghorwyr Philip Grice a Wyn Thomas yn mynychu’r cyfarfod.

(b) Cofnod 234: Prosiect Ieuenctid Dr Mz

**NODODD** yr Aelodau y byddai’r Cyngh Philip Grice yn cyflwyno adroddiad ar Brosiect Ieuenctid Dr Mz o dan eitem 19 ar yr agenda (Adroddiadau gan Gynghorwyr).

293. CADARNHAU A LLOFNODI COFNODION Y CYFARFOD MISOL O’R PWYLLGOR CYLLID A GYNHALIWYD AR 10 HYDREF 2016

Cynigiwyd gan y Cyngh Barchedig Tom Defis, eiliwyd gan y Cyngh Kenneth Lloyd, a **PHENDERFYNWYD** llofnodi cofnodion y cyfarfod misol o’r Pwyllgor Cyllid a gynhaliwyd ar y 10fed o Hydref 2016 a’u derbyn yn gofnod cywir.

294. YSTYRIED ARGYMHELLION Y PWYLLGOR CYLLID CANLYNOL NEU FATERION ERAILL SY’N CODI

Cynigiwyd gan y Cyngh Philip Grice, eiliwyd gan y Cyngh Barry Williams, a **PHENDERFYNWYD** cymeradwyo’r argymhellion canlynol a wnaed gan y Pwyllgor Cyllid:

(a) Cofnod 257: Gŵyl Afon - Gwariant ar Hurio Rhwystrau Diogelwch

Pe na bai gwirfoddolwyr ar gael, gellid gofyn i staff y Cyngor ddosbarthu a chasglu’r rhwystrau yng Ngŵyl Afon Caerfyrddin.

(b) Cofnod 263: Trefniadau Archwilio ar gyfer 2016/17

Bod y Cyngor yn penodi Cyfrifwyr Siartredig, Archwilwyr ac Ymgynghorwyr L. H. Phillips (6 Heol y Cei, Caerfyrddin, SA31 3JX) i graffu, a phenodi Gwasanaethau Archwilio Lyn Llywelyn i gynnal archwiliad mewnol o gyfrifon blynyddol y Cyngor am y flwyddyn 2016/17 a baratowyd gan Clive Evans, cyn cyflwyno’r cyfrifon i Grant Thornton, Archwilwyr Allanol a benodwyd gan Swyddfa Archwilio Cymru.

(c) Cofnod 265: Dyddiad y Cyfarfod ar Gyllideb 2017/18

Bod Aelodau’r Pwyllgor Dibenion Cyffredinol yn ymuno â’r Pwyllgor Cyllid ar y 12fed o Ionawr 2017 am 8.00p.m. i ystyried cyllideb ddrafft y Cyngor ar gyfer 2017/18 yn fanwl a pharatoi argymhellion i’r Cyngor eu hystyried ddiwedd Ionawr.

(d) Cofnod 266: Uwchraddio Technoleg Gwybodaeth

Bod y Cyngor yn prynu’r canlynol:

|  |  |
| --- | --- |
| **Eitem** | **Amcangyfrif o’r gost**  **£** |
| Windows 365: 8 defnyddiwr am £7.80 y mis fesul defnyddiwr | 748.80 |
| Sgriniau 22 modfedd: 5 am £100 | 500.00 |
| Gliniaduron Lenovo: 8 am £429 | 3,432.00 |
| Trwyddedau Microsoft Office: 8 am £200 | 1,600.00 |
| **Cyfanswm** | **£6,280.80** |
| **Ac 1 Apple Mac am gost i’w benderfynu** |  |

(e) Cofnod 270: Ceisiadau am Gymorth Ariannol

Bod y Cyngor yn rhoi £100 (can punt) i Shelter Cymru a £100 (can punt) i’r Sefydliad Lles Amaethyddol Brenhinol, ac i aros am ymateb oddi wrth Urdd Sant Ioan Cymru.

295. CADARNHAU A LLOFNODI COFNODION Y CYFARFOD MISOL O’R PWYLLGOR DIBENION CYFFREDINOL A GYNHALIWYD AR 11 HYDREF 2016

Cynigiwyd gan y Cyngh Barry Williams, eiliwyd gan y Cyngh Alun Lenny, a **PHENDERFYNWYD** llofnodi cofnodion y cyfarfod misol o’r Pwyllgor Dibenion Cyffredinol a gynhaliwyd ar yr 11eg o Hydref 2016 a’u derbyn yn gofnod cywir.

296. YSTYRIED ARGYMHELLION Y PWYLLGOR DIBENION CYFFREDINOL CANLYNOL NEU FATERION ERAILL SY’N CODI

Cynigiwyd gan y Cyngh Anthony Jenkins, eiliwyd gan y Cyngh Alan Speake, a **PHENDERFYNWYD** cymeradwyo’r argymhellion canlynol a wnaed gan y Pwyllgor Dibenion Cyffredinol:

(a) Cofnod 276: Mynwent Caerfyrddin – CCTV Ychwanegol

Nad yw’r gwaith newydd o gysylltu’r cyflenwad trydan yn mynd rhagddo ym Mynwent Caerfyrddin, a bod Clerc y Dref yn ymchwilio i’r opsiynau bod y staff yn cael recordydd personol (fel y rhai a roddir i wardeniaid traffig).

(b) Cofnod 277: Parc Caerfyrddin – Cysgodfan Brics Coch

Cael gwared ar waliau brics y gysgodfan ym Mharc Caerfyrddin, gan adael ochrau’r gysgodfan yn agored mewn ymgais i drechu ymddygiad gwrthgymdeithasol.

(c) Cofnod 279: Uwchraddio Technoleg Gwybodaeth

Roedd yr eitem hon eisoes wedi’i phenderfynu o dan gofnod 294(d).

(d) Cofnod 280: Basgedi Crog, Tyrrau Blodau a Basgedi Rheiliau

* cymeradwyo cynllun blodau y Cyngor yn 2016 a’i ymestyn o flwyddyn i flwyddyn, a
* bod y Cyngor hefyd yn annog ysgolion a grwpiau cymunedol i fabwysiadu llecynnau glas eraill.

(e) Cofnod 282: Gŵyl Dewi Sant 2017

* bod y Cyngor Tref – ar y cyd â Menter Gorllewin Sir Gâr, ysgolion a phartneriaid arferol eraill – yn trefnu gweithgareddau Dydd Gŵyl Dewi ar y 1af o Fawrth, fel yn y blynyddoedd blaenorol;
* bod y Cyngor Sir yn arwain ar yr Orymdaith Gŵyl Dewi, a gynhelir ar y Sadwrn blaenorol (y 25ain o Chwefror 2017), fydd yn diweddu ar Clos Mawr;
* hefyd cynigiwyd gan y Cyngh Kenneth Lloyd, eiliwyd gan y Cyngh Douglas Rose, a **PHENDERFYNWYD YMHELLACH** bod prynu baneri, er ei gymeradwyo mewn egwyddor, yn cael ei gyfeirio’n ôl i’r Pwyllgor Cyllid i benderfynu ar y gyllideb sydd ar gael.

(f) Cofnod 283: Cais gan Calonnau Cymru

Cymeradwyodd yr Aelodau y gwaith ardderchog a wneir gan yr elusen hon, ond gan fod y Maer eisoes wedi ymrwymo i Apêl Bandi[[1]](#footnote-1) y noson honno (drwy gystadleuaeth Cerdyn Nadolig y Maer) roeddent yn rhagweld anhawster i gefnogi cynnig Calonnau Cymru ar yr achlysur penodol hwn. Bydd Clerc y Dref yn egluro’r sefyllfa wrth Calonnau Cymru.

(g) Cofnod 284: Cais gan Chwifio Baner dros y Gymanwlad

Bydd y Maer yn codi baner y Gymanwlad a baner y Ddraig Goch am 10.00 y bore ddydd Llun y 14eg o Fawrth 2017, mewn cydnabyddiaeth o ymrwymiad y Gymanwlad i hawliau dynol (gweler Siarter y Gymanwlad[[2]](#footnote-2) 2013) ac fel teyrnged i’r modd yr oedd y Gymanwlad ers blynyddoedd wedi cydnabod Cymru fel gwlad annibynnol yng Ngêmau’r Gymanwlad.

297. CYNLLUNIO

Gyda chaniatâd y Cadeirydd, cyflwynwyd dau gais cynllunio gerbron, a chynigiwyd gan y Cyngh Barchedig Tom Defis, eiliwyd gan y Cyngh Philip Grice, a **PHENDERFYNWYD**:

(a) **NAD** oedd gan y Cyngor unrhyw wrthwynebiad i gais rhif W/34586, 5 Parc Thomas, estyniad i dalcen a chefn y tŷ, cynllunio llawn, ac

(b) yn achos cais rhif W/34591 (5 Heol Mansel, newid defnydd o filfeddygfa i fwyty, cynllunio llawn):

* bod y Cyngor yn gwrthwynebu’r ffrâm pren garw sydd wedi’i ychwanegu at wyneb yr adeilad mewn ardal gadwraeth, drws nesaf i’r capel rhestredig Seion
* gan fod y bwyty wedi bod ar agor ers peth amser, bod y Clerc yn canfod a yw’r cais yn ôl-weithredol, neu’n gymwys i ran wahanol o’r adeilad presennol.

298. PRIFFYRDD

Nid oedd unrhyw faterion priffyrdd wedi codi.

299. TRWYDDEDU

Gyda chaniatâd y Cadeirydd, cyflwynodd Clerc y Dref hysbysiad gerbron bod Tafarn y Poplars, Glan yr Adon, Tre Ioan, wedi gwneud cais i’r Awdurdod Trwyddedu am amrywio trwydded y dafarn i ganiatáu gwerthu alcohol o ddydd Llun i ddydd Sul o 7.00am tan 1.30am, lluniaeth hwyr y nos o nos Lun tan nos Sadwrn o 11.00pm tan 1.00am, chwarae cerddoriaeth o ddydd Llun tan ddydd

Sul o 11.00am tan 1.00am, cerddoriaeth fyw o nos Lun tan nos Sul o 11.00pm tan 1.00am, ac ail-agor y fynedfa wreiddiol tu blaen yr adeilad.

Cynigiwyd gan y Cyngh Barchedig Tom Defis, eiliwyd gan y Cyngh Anthony Jenkins, a **PHENDERFYNWYD** (o wyth pleidlais o blaid a thri yn atal eu pleidlais) gan fod Tafarn y Poplars mewn pentref a thai gerllaw, na ddylai fod ar agor yn hwyrach na chanol nos, a bod Clerc y Dref yn ymateb yn unol â hynny i’r Awdurdod Trwyddedu.

300. YSGOL YR EGLWYS YNG NGHYMRU Y MODEL - ENWEBU CYNRYCHIOLYDD AWDURDOD LLAI

Cynigiwyd gan y Cyngh Barchedig Tom Defis, eiliwyd gan y Cyngh Anthony Jenkins, a **PHENDERFYNWYD** ail-benodi’r Cyngh Kenneth Lloyd yn Gynrychiolydd Awdurdod Llai ar Gorff Llywodraethol Ysgol yr Eglwys yng Nghymru y Model, a bod Clerc y Dref yn hysbysu’r Cyngor Sir yn unol â hynny.

301. DYDDIADAU CYFARFODYDD 2017

Cynigiwyd gan y Cyngh Barry Williams, eiliwyd gan y Cyngh Alun Lenny, a **PHENDERFYNWYD** cymeradwyo’r rhestr arfaethedig (atodiad 2 i’r agenda) o ddyddiadau cyfarfodydd y Cyngor a’r Pwyllgorau Sefydlog yn 2017.

302. TREFNIADAU GWEITHIO DROS Y NADOLIG A’R CALAN

Cynigiwyd gan y Cyngh Douglas Rose, eiliwyd gan y Cyngh Kenneth Lloyd, a **PHENDERFYNWYD** mai’r un fydd y trefniadau gweithio dros Nadolig 2016 a’r Calan â‘r blynyddoedd blaenorol, ynghyd â’r Gwyliau Banc statudol, ac eithrio oriau agor a chau’r Parc a’r Fynwent, sef:

Dydd Gwener, 23 Rhagfyr 2016: Swyddfa ar gau am 12.00 canol dydd

Dydd Llun, 26 Rhagfyr 2016: Gŵyl y Banc (Gŵyl San Steffan)

Dydd Mawrth, 27 Rhagfyr 2016: Gŵyl y Banc (yn lle 25 Rhagfyr)

28 i 30 Rhagfyr 2016: Swyddfa ar gau

Dydd Llun, 2 Ionawr 2017: Gŵyl y Banc (yn lle 1 Ionawr)

Dydd Mawrth, 3 Ionawr 2017: Trefniadau gwaith arferol yn ail-gychwyn

303. DIWYGIO LLYWODRAETH LEOL YNG NGHYMRU

Roedd adroddiad Clerc y Dref yn rhoi manylion am y mesurau y bwriedir eu cyflwyno ar gyfer llywodraeth leol yng Nghymru

* bydd awdurdodau lleol yn cydweithio i ddarparu gwasanaethau allweddol
* ni fydd unrhyw newid yn nifer yr awdurdodau lleol, ond bydd Llywodraeth Cymru yn cefnogi uno gwirfoddol
* bydd pwyslais ar gydweithio rhanbarthol
* mae rôl cynghorau tref a chymuned yn cael ei gydnabod, ond mae amrywiaeth o ran graddfa, cwmpas, gallu ac uchelgais o fewn y sector hwn
* bydd cynghorau tref a chymuned, fel y maent yn bodoli heddiw, yn cael eu cynorthwyo i fod yn fwy effeithiol
* hefyd, bydd grŵp annibynnol yn edrych ar rôl cynghorau tref a chymuned yn y dyfodol, er mwyn gwneud y gorau o botensial y sector hwn
* mae Mark Drakeford (Ysgrifennydd y Cabinet dros Gyllid a Llywodraeth Leol) wedi nodi wyth pwynt gweithredu:

1. Bydd Llywodraeth Cymru yn cynhyrchu pecyn cymorth i gynghorau tref a chymuned sy’n ymgymryd â gwasanaethau datganoledig, gan fanteisio ar arferion da ar hyn o bryd.

2. Bydd Pŵer Cymhwysedd Cyffredinol ar gyfer cynghorau lleol yn cael ei gynnwys mewn Mesur Llywodraeth Leol i ddod i rym y flwyddyn nesaf.

1. Bydd y Mesur yn cynnwys rhwymedigaeth i gynghorau lleol gael cynllun hyfforddi ar gyfer Cynghorwyr a staff ac i adolygu'r cynllun hwnnw yn rheolaidd.
2. Bydd y Mesur yn rhoi hawliau i’r cyhoedd gymryd rhan mewn cyfarfodydd cyngor lleol.
3. Er mwyn gwella'r berthynas rhwng y sector cynghorau lleol a’r Prif Gynghorau, bydd Ysgrifennydd y Cabinet yn cynnal cynhadledd ar ôl etholiadau mis Mai nesaf i ail-fywiogi’r berthynas honno.
4. Bydd cronfeydd cymedrol ar gael ar gyfer cynlluniau peilot clystyru cynghorau cymuned i adeiladu ar y nifer fach o enghreifftiau sy'n bodoli eisoes.
5. Bydd y rheolau newydd ar gyfer y Comisiwn Ffiniau a Democratiaeth Leol yn sicrhau bod adolygiadau ffiniau yn y dyfodol yn cael eu cynnal mewn modd cyson.

8. Her ddemocrataidd i bob Cynghorydd fydd bod rheidrwydd arnynt i wella’r modd y maent yn cynrychioli demograffeg eu hardal, gan gynnwys ymgysylltu â phobl ifanc, yn well.

Dywedodd y Cyngh Dr Dewi Evans, oedd wedi cynrychioli’r Cyngor yn y cyfarfod o Un Llais Cymru a fynychwyd gan Mark Drakeford fis Mehefin 2016:

* bod tri sector lleol: prif awdurdodau, cynghorau tref a chymuned a chyrff gwirfoddol
* bod gan y prif awdurdodau gyfrifoldebau statudol a phwerau eraill ac roedd arian sylweddol yn arfer bod ganddynt – bellach mae llai o arian ganddynt, ac maent yn cyfyngu eu gweithgareddau i'r gofynion statudol sylfaenol.
* byddai’r cynghorau tref a chymuned yn gweithio'n well petai eu dyletswyddau yn statudol ac yn gyson ar draws Cymru - dylai cynghorwyr tref a chymuned gyfarfod i drafod yr hyn y dylai’r dyletswyddau hyn fod.
* dylai’r cynghorau tref a chymuned edrych ar y modd y maent yn cysylltu â'r sector gwirfoddol
* nid yw’r cymunedau hynny sydd heb gynghorau tref a chymuned megis Abertawe a Chaerdydd yn gwybod beth mae’r cynghorau tref a chymuned yn ei wneud ac yn tueddu i anwybyddu eu harwyddocâd.

Dywedodd y Cyng Douglas Rose y gallai fod yn anodd llunio proffil cyffredin ar gyfer pob cyngor tref a chymuned, ond gellid llwyddo i gyflawni hynny drwy glystyru.

Atgoffodd y Maer yr Aelodau y bydd pob Aelod yn mynychu cyfarfod strategaeth anffurfiol am 6.30pm nos Iau, y 3ydd o Dachwedd 2016, yn yr Ystafell Pwyllgorau.

**NODWYD** adroddiadau’r Aelodau a Chlerc y Dref.

304. DIGWYDDIADAU’R COFIO 2016

Nododd yr Aelodau y gwasanaethau a’r seremonïau cofio canlynol:

* Dydd Gwener, 28 Hydref, 3.30 pm, Lansio Apêl y Pabi, Neuadd Ddinesig San Pedr;
* Dydd Gwener, 11 Tachwedd, Gwasanaeth Diwrnod y Cofio, Heol y Prior;
* Nos Sadwrn, 12 Tachwedd, 6.00 pm, Noswyl y Cadoediad, Cofeb y Ffiwsilwyr, Heol Awst;
* 13 Tachwedd, Gwasanaeth Sul y Cofio, Eglwys San Pedr.

Nododd yr Aelodau mai’r Lleng Brydeinig Frenhinol sy’n rhedeg digwyddiadau’r Cofio, ond gan fod eu swyddfa yng Nghaerfyrddin wedi cau roedd trefniadaeth y Cofio yn llai clir eleni.

Cytunodd yr Aelodau bod y Cofio yn bwysig i fywyd y dref, a chynigiwyd gan y Cyngh Anthony Jenkins, eiliwyd gan y Cyngh Philip Grice, a **PHENDERFYNWYD** bod Clerc y Dref yn cael yr hawl i gysylltu â’r Eglwys, y Lleng Brydeinig Frenhinol, y Cyngor Sir a’r Heddlu, i sicrhau bod seremonïau’r Cofio yng Nghaerfyrddin yn mynd rhagddynt mewn modd priodol.

305. CYSTADLEUAETH SAFLE GORAU 2016

**NODODD** yr Aelodau enwau enillwyr y Gystadleuaeth Safle Gorau 2016 (Atodiad 3 i’r agenda) gan ymuno â’r Cyngh Barchedig Tom Defis i longyfarch y Maer, y Dirprwy Faer a Maer y Llynedd am eu gwaith ar y gystadleuaeth hon, am ddechrau’r gwaith o wella canol y dref yn 2016 gyda basgedi rheiliau, tyrrau blodau a basgedi crog, ac i ddiolch i’r Carmarthen Journal am ddangos lluniau enillwyr cystadleuaeth y safle gorau.

306. NEWIDIADAU I’R TREFNIADAU CASGLU SBWRIEL AC AIL-GYLCHU AR DRAWS SIR GAERFYRDDIN

Roedd hysbysiad gan y Cyngor Sir ynglŷn â newidiadau i’r trefniadau casglu sbwriel ac ail-gylchu ynghlwm fel Atodiad 4 i’r agenda. Roedd yr Aelodau wedi nodi’r adroddiadau yn y wasg y diwrnod hwnnw (a chyn hynny ar y cyfryngau cymdeithasol) y bydd y Cyngor Sir yn cyflwyno bin compostio newydd am dâl blynyddol i’r cartrefi yn lle’r bagiau gwastraff gardd a ddosberthir ar hyn o bryd.

Cynigiwyd gan y Cyngh Barchedig Tom Defis, eiliwyd gan y Cyngh Dr Dewi Evans, a **PHENDERFYNWYD** gohirio’r drafodaeth ar gasgliadau sbwriel ac ail-gylchu tan bod Clerc y Dref wedi cael cyfle i ganfod:

* ai’r Cyngor Sir sydd wedi cynnig y cynllun biniau compostio, ac os felly, pam?
* ai menter gan Lywodraeth Cymru neu gan y Cyngor Sir yw hyn?
* a fydd tâl yn cael ei godi am y gwasanaeth hwn, ac os bydd, faint o dâl
* ai ar gyfer gwastraff gardd yn unig fydd y bin?

307. ADRODDIAD Y MAER

Cyfeiriodd y Maer sylw’r Aelodau at ei adroddiad (Atodiad 5 i’r agenda) a **NODWYD**.

308. ADRODDIADAU GAN GYNGHORWYR FEL CYNRYCHIOLWYR AR GYRFF ALLANOL

Roedd y Cyngh Philip Grice wedi anfon gwybodaeth am Gaerfyrddin at bob Aelod o Gymdeithas Genedlaethol Siryfion Dinas a Thref yng Nghymru a Lloegr, fel rhan o’r gwaith paratoi ar gyfer eu Cyfarfod Blynyddol Cyffredinol 2017 yng Nghaerfyrddin.

Roedd y Cyngh Philip Grice wedi cynrychioli’r Cyngor ar Bwyllgor Prosiect Ieuenctid Dr Mz. Roedd y gwaith o godi arian yn mynd rhagddo: £50 gan Boots, £100 y mis gan Elw Ale Fowlio Excel, £5,000 gan Gwobrau i Bawb ar gyfer system newydd o gyfrifiaduron a pheth caledwedd, £5,000 gan Santander Discovery ar gyfer gweithdai coginio a rhywfaint o gostau craidd, £300 gan Brosiect Syniadau Mawr O2, a £1,000 gan Siarter Coed (y bydd rhywfaint ohono yn mynd tuag at brosiect Parc Caerfyrddin). Mae ceisiadau wedi’u cyflwyno i Gronfa Gymunedol Aviva, Cronfa Cefn Gwlad y Tywysog, Comic Relief, a Sefydliad Skiathos. Mae ceisiadau ar y gweill i’r rhaglen Pobl a Lleoedd, Gwirfoddoli yng Nghymru, ac i Gronfa Dreftadaeth y Loteri. Yn ddiweddar roedd Elis James, y digrifwr o Gaerfyrddin ac aelod o’r Cyngor Ieuenctid a sefydlodd Dr Mz, wedi rhoi £1,000 i’r dudalen Dr Mz Go-Fund-Me ac mae wedi addo casgliad yn ei sioe yn y Lyric ar y 15fed o Dachwedd 2016. Rhagwelwyd y byddai cyfrifon y prosiect yn rhedeg allan o arian fis Mawrth 2017, ac roedd y Cyngh Grice felly yn edrych ymlaen at y cyfarfod a addawyd rhwng cynrychiolwyr Dr Mz a’r Pwyllgor Cyllid.

Dywedodd y Cyngh Douglas Rose bod Canolfan i Deuluoedd Caerfyrddin (Tŷ Ni a Tŷ Hapus) yn bryderus y byddai unrhyw gwtogi yng nghyllid Teuluoedd yn Gyntaf[[3]](#footnote-3) yn cael effaith andwyol ar y prosiect.

Roedd y Cyngh Barry Williams wedi cynrychioli’r Cyngor ar y Cyngor Iechyd Cymuned, sydd ar hyn o bryd yn treialu Arolwg o Brofiad Cleifion yng Nglangwili, a bydd canfyddiadau’r arolwg yn cael eu dwyn gerbron Bwrdd Iechyd Hywel Dda a Llywodraeth Cymru.

Roedd y Cyngh Barchedig Tom Defis wedi cynrychioli’r Cyngor mewn cyfarfodydd Siop Mobility. Gwneir defnydd helaeth o’r gwasanaeth, ac mewn mis arferol mae dros 100 o bobl yn defnyddio’r gwasanaeth (a llawer mwy dros y Nadolig). Roedd y cyfrifon blynyddol ar gael i’r Aelodau gael golwg arnynt. Roedd Siop Mobility yn ddiolchgar am y cymorth mewn da yr oeddent wedi’i dderbyn gan staff y Cyngor Tref o bryd i’w gilydd. Bydd diffyg ariannol gan y prosiect erbyn mis Gorffennaf 2017 oni bai y gellir dod o hyd i ffynonellau eraill o ariannu.

Roedd y Cyngh Alan Speake wedi mynychu Seremoni Gwobrwyo Cyflawnwyr Ifanc ym Mharc y Scarlets – profiad o ryfeddu at eu llwyddiant.

**Daeth y cyfarfod i ben am 8.59 pm.**

1. Mae Apêl Bandi yn codi arian i Ganolfan Plant ar gyfer plant tost yn Sir Gaerfyrddin  [↑](#footnote-ref-1)
2. http://thecommonwealth.org/sites/default/files/page/documents/CharteroftheCommonwealth.pdf [↑](#footnote-ref-2)
3. Cronfa Llywodraeth Cymru yw Teuluoedd yn Gyntaf ar gyfer awdurdodau lleol i gynorthwyo plant, pobl ifanc a theuluoedd. Mae pob Awdurdod Lleol yn ysgrifennu Cynllun Gweithredu Teuluoedd yn Gyntaf sy’n egluro sut fyddant yn gweithredu Teuluoedd yn Gyntaf yn lleol. (http://gov.wales/topics/people-and-communities/people/children-and-young-people/parenting-support-guidance/help/families-first) [↑](#footnote-ref-3)